****

|  |  |
| --- | --- |
|  Αρ. Πρωτ. 1920 | Αθήνα 12/10/2021 ΠροςΤους Συλλόγους Εκπαιδευτικών Π.Ε. |

**Θέμα: Βήματα μετά τη μεγαλειώδη απεργία**

 Συνάδελφοι,

η σημερινή απεργιακή κινητοποίηση αποτελεί μια λαμπρή στιγμή στην ιστορική πορεία του Κλάδου. Με ποσοστά συμμετοχής πάνω από 70% και με μια μεγαλειώδη πορεία στο κέντρο της Αθήνας, έδωσε ηχηρή απάντηση στον αυταρχισμό και την αλαζονεία της πολιτικής ηγεσίας του Υ.ΠΑΙ.Θ. και της κυβέρνησης.

Η πορεία ξεκίνησε από το Εφετείο της Αθήνας όπου η δικαιοσύνη δέχτηκε καίρια χτυπήματα από τις παρεμβάσεις του Υ.ΠΑΙ.Θ. Κουρελιάστηκαν η αρχή του φυσικού δικαστή, η αρχή της αμεροληψίας και η αρχή της δημοσιότητας προκειμένου να ικανοποιηθεί η απαίτηση της Υπουργού Παιδείας να «τρέξουν» άμεσα όλες οι διαδικασίες της αυτοαξιολόγησης δίχως κανένα σεβασμό σε στοιχειώδεις κανόνες δικαίου.

Ο κλάδος θα συνεχίσει να δίνει δυναμικά τον αγώνα για την υπεράσπιση του δημόσιου σχολείου μέχρι την τελική νίκη.

Η απόφαση του Εφετείου αναμένεται να εκδοθεί τις επόμενες ημέρες. **Το Δ.Σ. της Δ.Ο.Ε. καλεί τους συλλόγους διδασκόντων να μην προχωρήσουν σε συνεδριάσεις και σε καμία ενέργεια για την υλοποίηση της εσωτερικής και εξωτερικής αξιολόγησης, της Υ.Α. 108906/ΓΔ4/10-9-2021, πριν την ανακοίνωση της απόφασης και τις ενέργειές μας που θα ακολουθήσουν και πρόκειται να ανακοινωθούν αμέσως μετά.** Τονίζουμε ότι η απεργία αποχή που κήρυξε η Δ.Ο.Ε. συνεχίζει να βρίσκεται σε ισχύ μέχρι και την τελεσίδικη απόφαση του Εφετείου.

